1. oktober 2018

 **Drengeholdet fra HHX vandt B-finalen til DM i fodbold**

**Både drenge- og pigeholdet fra Tradium Handelsgymnasiet har været til DM i fodbold og efter intens kamp kunne drengeholdet tage pokalen med hjem som vinder af B-finalen.**

Tradium Handelsgymnasiet er netop vendt hjem fra DM i fodbold for handelsskoler, der blev afholdt af EUC Nord i Hjørring i samarbejde med Hjørring AIK Frem.

I september kvalificerede både drenge og pigeholdet fra Tradium Handelsgymnasiet sig til DM ved at vinde kvalifikationsstævnet i Region Midtjylland. Og frem til DM er der ved siden af undervisningen blevet trænet og lagt taktikker.

Pigerne lagde ud med at spille 0-0 mod Næstved i en kamp, hvor de lokale fightere vadede i chancer, og derefter tabte de desværre med 0-5 til værterne fra Hjørring, der stillede med et aldeles frygtindgydende mandskab. I den sidste puljekamp blev det til en flot 2-0 sejr over Frederikshavn på mål af Ida-Marie Daugård (på straffe) og Sara Busk Jensen, og dermed var eleverne klar til A-slutspillet næste dag. Her blev det dog til to klare nederlag på henholdsvis 0-4 mod Kolding og 0-6 mod Niels Brock, og pigeholdet sluttede dermed som nr. 6 ved DM. Holdet blev anført af keeper Emma Broch Laursen og træner Jesper Møgelvang.

Hos drengene gik det lige omvendt. Det blev til en træg start den første dag med et uheldigt 0-1 nederlag til Kolding, 1-1 mod Hjørring og 0-2 mod Thisted, hvilket desværre kun rakte til en plads i B-slutspillet. Her gik det dog væsentligt bedre, da 2-0 over Skive og 0-0 mod Niels Brock var nok til at sikre sig en plads i B-finalen, hvor hjemmeholdet fra Hjørring blev besejret med 2-0, og vi sluttede dermed DM som vinder af B-turneringen og kunne hive pokalen med hjem.

Micki Juel Christensen blev dobbelt målscorer i finalen, og desuden er det værd at fremhæve Laurits Christensen i målet samt Frederik Muschilewski og Martin Lunddorf i midterforsvaret. Generelt var der tale om en rigtig flot holdindsats med træner Brian Thorvaldsen i spisen.

Socialt var det en rigtig god tur med overnatning på EUC Nord i Hjørring. Hos både pigerne og drengene deltog rigtig mange 1.g'ere, hvilket lover godt for fremtidens kampe, og målet er naturligvis at nå DM finalen igen.

**Kontakt**

Dorte Wettergreen Mulvad, Rektor Tradium Handelsgymnasiet

Telefon: 2061 4297

Mail: dwm@tradium.dk

**Om Tradium**

Erhvervsskolen Tradium er et uddannelsesmæssigt kraftcenter, som udbyder en lang række ungdoms-, voksen- og efteruddannelser inden for det merkantile og tekniske område: hhx, htx, eux, eud og AMU. Skolen beskæftiger 500 medarbejdere og underviser 3.200 årselever på syv adresser i Randers, Hobro og Pederstrup. Tradium har en vision om at sætte læring i bevægelse og være en internationalt orienteret og stærk partner for erhvervslivet samt en udviklende og attraktiv arbejdsplads med professionelle medarbejdere. Læs mere på [www.tradium.dk](http://www.tradium.dk) og følg os på Facebook